Mangaung-komplot: Radikale sienings trek polisie se aandag | Maroela Media
Die radikale sienings van 'n man wat glo deel was van die beweerde Mangaung-terreurkomplot in 2012 het die polisie se aandag getrek, het die Bloemfonteinse hooggeregshof Dinsdag gehoor.
Regter MH Rampai hoor tans getuienis aan in die hoogverraad- en samesweringsaak teen Johan Prinsloo (50). Prinsloo staar aanklagte van hoogverraad, sameswering om deel te neem aan terreurdade en die besit van onwettige ammunisie in die gesig.
Prinsloo, Mark Trollip (48) en Martin Keevy (49) is in hegtenis geneem in verband met 'n beweerde komplot om die ANC se Mangaung-konferensie in Desember 2012 aan te val. "Ons het besluit om Keevy te ondersoek, wat nog meer radikaal is as die GVR (Geloftevolk Republikeine)," het 'n agent van die polisie aan Rampai gesê. "Hy wou anargie saai."
Die staat hou vol dat pres. Jacob Zuma en kabinetministers die teikens was.
Die infiltreerder, wie se naam weens 'n voorwaardelike hofbevel nie bekend gemaak mag word nie, word tans deur Prinsloo se prokureur, Johann Nel, ondervra. Nel het hoofsaaklik die man se getuienis oor sy oorspronklike bevele om die verregse groep, GVR te infiltreer, getoets. Mnr. A, soos hy deur die staat genoem word, het getuig dat hy Keevy tydens 'n vergadering by die CVO-skool in Bloemfontein ontmoet het. Hy voer aan dit het nie gelyk of Keevy deel was van 'n georganiseerde groep nie, maar dat hy as 'n individu opgetree het.
Die agent het gesê hy het Mark Trollip by 'n vergadering in Kroonstad ontmoet, waar die Bloemfontein-aanval vir die eerste keer genoem is.
Trollip het reeds skuldig gepleit op 'n aanklag van sameswering en is verlede jaar tot agt jaar tronkstraf gevonnis.
Trollip het tydens die vergadering gesê hy het reeds mense en wapens vir só 'n aanval op die ANC se konferensie by die Universiteit van die Vrystaat.
Keevy is in Oktober onbevoeg verklaar om verhoor te word en is nou 'n pasiënt van die staat.
Die staat voer aan dat Prinsloo, Keevy en Trollip onwettig probeer het om die Suid-Afrikaanse regering omver te werp deur te probeer om wapens en ammunisie te bekom om die land se leiers op 16 Desember 2012 aan te val.
Prinsloo het glo ook probeer om die Boerevolk te help om deur 'n ongrondwetlike wyse aan bewind te kom.
Die infiltreerder van die polisie het getuig dat hy, 'n paar weke voor die beplande aanval, Prinsloo in Ficksburg ontmoet het. Dit was in hierdie stadium dat die samesweerders glo probeer het om wapens van Lesotho te bekom.
Vroue moet "hulself verander"
As hulle almal wat om braaivleis vure staan en die staat se ondergang (Grootliks deur die staat se eie toedoen) bespreek, dan sal hulle almal van Mamelodi Noord en verder tot by Kaapstad moet aankla en toesluit. Dis nou mense van alle rasse en inkomste groepe.
Die hele storie het n geldmaak ding geword vir hierdie sogenaamde agente / informante wie belaglike informant bedrae betaal word.